## Mazón assenyala la licitació per més de 70 milions d’euros de la història clínica única com “un gran avanç” en la sanitat pública valenciana

*** Indica que la iniciativa permetrà l’accés a la informació clínica completa i actualitzada del pacient en qualsevol punt de la xarxa assistencial
* Assegura que potenciarà la seguretat de les persones, augmentarà l’eficiència operativa, facilitarà l’activitat dels professionals, l’atenció centrada en el pacient i unificarà ferramentes de gestió
* Realça esta actuació que forma part de l’Estratègia de salut digital amb una inversió de 235 milions d’euros fins a 2027 per a “incorporar noves tecnologies que milloren l’atenció dels pacients”**

**València.**

El president de la Generalitat, Carlos Mazón, ha assegurat que la licitació per més de 70 milions d’euros de la història clínica única i centralitzada “és un gran avanç” en la sanitat pública valenciana.

El cap del Consell ha explicat que este projecte era una aposta ferma per a afavorir “l’equitat sanitària i convertir-se en una revolució per als gestors i el pacient” ja que permetrà agilitzar l’atenció.

Mazón ha afirmat que amb la implantació d’este model es millorarà “la qualitat assistencial, augmentarà l’eficiència operativa i incrementarà la satisfacció de pacients i professionals”, ha afegit.

En esta línia, ha asseverat que “este pas avant en el nostre sistema sanitari enfortirà l’atenció centrada en les persones i contribuirà a millorar la salut de la població”.

“A més -ha continuat- suposa un progrés fonamental en la seguretat dels pacients, ja que permetrà l’accés a la informació clínica completa i actualitzada en qualsevol punt de la xarxa assistencial del sistema públic valencià de salut des d’atenció primària fins a l’hospitalària”.

Així mateix, les persones podran accedir mitjançant plataformes web a la seua història clínica i així amplien la relació amb els professionals i s’augmenta una atenció més participativa i proactiva.

D’altra banda, este sistema evitarà duplicitats, afavorirà la fluïdesa de la informació i unificarà les desenes de ferramentes informàtiques existents actualment i que no són interoperables entre si. Precisament, això últim permetrà un estalvi anual de 10 milions d’euros a la Generalitat derivats de la reducció del manteniment de llicències i aplicacions que han quedat obsoletes.

El cap del Consell ha destacat que este projecte s’emmarca en l’Estratègia de salut digital de la Conselleria de Sanitat, per a la qual es destinaran fins a 2027 una inversió de 235 milions d’euros.

L’objectiu d’este pla és continuar avançant cap a un nou model d’atenció centrat en la persona, facilitant una visió integral del pacient, la presa de decisions fonamentada en dades i l’avaluació del valor de les intervencions clíniques.

En este sentit, Mazón ha recordat que la Generalitat està culminant la implantació de l’anell radiològic que inclourà les imatges mèdiques de tots els centres sanitaris. Això permetrà el treball en xarxa i la possibilitat d’incorporació ordenada, transparent i equitativa de la intel·ligència artificial per al suport al diagnòstic dels professionals sanitaris.

**Unificació de la informació**

L’anunci de licitació d’este sistema s’ha publicat esta setmana per a un període de cinc anys i preveu l’adquisició, posada en marxa i manteniment correctiu i evolutiu d’un sistema d’informació d’història clínica única i centralitzada.

Esta mesura s’implantarà en les huit agrupacions sanitàries interdepartamentals (ASI) i els seus centres adscrits, els hospitals d’atenció a crònics i llarga estada (HACLE), els centres de salut pública i inspecció, el Servici d’Emergències.

Després de l’adjudicació, previsiblement el mes d’octubre, s’implementarà en primer lloc en l’Agrupació Sanitària Interdepartamental València-Oest, que integra els departaments de Salut de València-Hospital General, Manises i Requena.

La previsió és que la història clínica única estiga implantada en quatre anys des de l’inici del projecte en tots els hospitals públics de la Comunitat Valenciana i, posteriorment, es desplegarà en tots els centres d’atenció primària.

Fecha: 29/06/2025